વિવરણ –ઋગ્વેદના આ મંત્ર દ્વારા વેદકર્તા ઋષિ જુગાર નહિ રમવા માટે શીખ આપે છે. માનવ જીવનને પાયમાલ કરવામાં જુગાર જેવું ખરાબ વ્યસન કોઇ નથી. જુગારથી કેવા મહાઅનિષ્ટો જન્મે છે. તેનું તાદ્રશ્ય ઉદાહરણ મહાભારતની કથા છે. સત્યવાદી યુધિષ્ઠિર ઘણા બધા ઉત્તમ ગુણો ધરાવતા હતા પણ જુગાર રમવાના શોખને લીધે તેઓએ રાજપાટ ગુમાવ્યું. એટલું નહિ પણ તેમના પરિવારને માથે પણ દુઃખના પહાડો તુટી પડ્યા. જુગાર માણસની વિચારશક્તિને કુંઠિત કરે છે. દારૂની જેમ જુગાર પણ માનવીમાં નશો ઉત્પન્ન કરે છે. અને નશાના કેફમાં તે સારા નરસાનો વિવેક ખોઈ બેસે છે. યુધિષ્ઠિર જેવી ઉચ્ચ કક્ષાની વ્યક્તિએ જુગારના નશામાં પોતાની પત્નીને દાવમાં મૂકી દીધી. અને દ્રૌપદીના વસ્ત્રાહરણનો નિર્લજ્જ બનાવ જન્મ્યો. આમ મહાભારતની કરૂણ કથાના મુળમાં જુગાર છે.